Asetusta N:o 1408/71, sellaisena kuin se on muutettuna ja ajan tasalle saatettuna asetuksella N:o 118/97 ja sellaisena kuin se on muutettuna asetuksella N:o 307/1999, on tulkittava siten, että palkattu työntekijä, joka on sen jäsenvaltion kansalainen, jossa hän asuu ja jossa hänen tuloistaan kannetaan veroa, ja joka työskentelee kolmannen valtion lipun alla eri puolilla maailmaa, kuten muun muassa tietyille jäsenvaltioille kuuluvilla mannerjalustavyöhykkeillä, purjehtivalla putkenlaskualuksella ja joka oli aikaisemmin hänen asuinjäsenvaltioonsa sijoittautuneen yrityksen palveluksessa, vaihtoi työnantajaa ja on nykyisin Sveitsin valaliiton, joka on asetusta N:o 1408/71 sovellettaessa jäsenvaltioon rinnastettava kolmas valtio, alueelle sijoittautuneen yrityksen palveluksessa mutta asuu yhä samassa jäsenvaltiossa ja purjehtii yhä samalla aluksella, kuuluu kyseisen asetuksen henkilölliseen soveltamisalaan.

Asetuksen N:o 1408/71, sellaisena kuin se on muutettuna ja ajan tasalle saatettuna asetuksella N:o 118/97 ja sellaisena kuin se on muutettuna asetuksella N:o 307/1999, II osastoon sisältyviä säännöksiä, jotka koskevat sovellettavan kansallisen lainsäädännön määrittämistä, on tulkittava siten, että jäsenvaltion tai Sveitsin valaliiton, joka on kyseistä asetusta sovellettaessa jäsenvaltioon rinnastettava valtio, kansalainen, joka työskentelee muun kolmannen valtion lipun alla purjehtivalla aluksella unionin alueen ulkopuolella ja myös jäsenvaltion mannerjalustalla mutta on Sveitsin valaliiton alueelle sijoittautuneen yrityksen palveluksessa, kuuluu hänen työnantajansa sijoittautumisvaltion lainsäädännön piiriin.

Sovellettava lainsäädäntö on nimittäin kyseisen asetuksen II osaston säännöksiin perustuva lainsäädäntö, jota määritettäessä otetaan huomioon liittymäkohdat, joita kyseisellä tilanteella on jäsenvaltioiden lainsäädäntöön. Silloin, kun työntekijä ei asu jonkin sellaisen jäsenvaltion alueella, jossa hän työskentelee, sovelletaan yleensä työnantajan kotipaikan lainsäädäntöä. Tätä toteamusta vahvistaa asetuksen N:o 1408/71 14 artiklan 2 kohdan a alakohdan ensimmäinen virke; tämä säännös ilmentää kyseisen asetuksen järjestelmää siltä osin kuin kyse on henkilöistä, jotka tekevät työtä, joka on luonteeltaan pääasiallisesti matkatyötä ja jota tehdään sellaisissa olosuhteissa, että sen tekemistä ei voida liittää tiettyyn paikkaan, ja kyseisen säännöksen mukaan näihin henkilöihin sovelletaan sen jäsenvaltion, jossa työnantajan kotipaikka on, lainsäädäntöä. Vaikka kyseiseen säännökseen sisältyvät – kuten sen otsikosta ilmenee – muita henkilöitä kuin merimiehiä koskevat säännöt, tilanne, jossa työntekijä työskentelee unionin alueen ulkopuolella kolmannen valtion lipun alla purjehtivalla aluksella, on nimittäin rinnastettavissa sellaisten henkilöiden tilanteeseen, joita kyseinen säännös koskee suoraan, koska valtiolla, jonka lipun alla alus purjehtii, ja työpaikan sijainnilla ei ole liityntää jäsenvaltion lainsäädäntöön.

Siinä tapauksessa, että tämän asetuksen mukaisesti kyseisen lainsäädännön soveltamisesta seuraa kuuluminen vapaaehtoisen vakuutusjärjestelmän piiriin tai ei seuraa kuulumista minkään sosiaaliturvajärjestelmän piiriin, kyseiseen kansalaiseen sovelletaan kuitenkin hänen asuinjäsenvaltionsa lainsäädäntöä.

(ks. 57–60 ja 64 kohta sekä tuomiolauselman 2 kohta)